Document ID: 32011R0758

REGULAMENTUL DE PUNERE ÎN APLICARE (UE) NR. 758/2011 AL COMISIEI
din 1 august 2011
de modificare a Regulamentului (UE) nr. 1291/2009 privind selectarea exploatațiilor cu evidență contabilă proprie în vederea determinării veniturilor exploatațiilor agricole
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1217/2009 al Consiliului din 30 noiembrie 2009 de creare a unei rețele de colectare de date contabile agricole privind veniturile și activitatea economică a exploatațiilor agricole în Comunitatea Europeană (1), în special articolul 5 alineatul (4),
întrucât:
(1)
Articolul 2 din Regulamentul (UE) nr. 1291/2009 al Comisiei din 18 decembrie 2009 privind selectarea exploatațiilor cu evidență contabilă proprie în vederea determinării veniturilor exploatațiilor agricole (2) stabilește pragul dimensiunii economice pentru exploatațiile agricole în exercițiul contabil 2010 și exercițiile contabile următoare.
(2)
Modificările structurale apărute în Irlanda au condus la scăderea numărului celor mai mici exploatații și a contribuției acestora la producția totală din agricultură, în consecință nemaifiind necesară includerea acestor în câmpul de observație pentru a asigura acoperirea părții celei mai relevante a activității agricole.
(3)
În cazul Franței, structura sectorului agricol din diviziunile Guadeloupe, Martinique și La Réunion nu este reflectată de pragul național aplicabil pentru Franța.
(4)
Prin urmare, este oportun ca în cazul Irlandei pragul să fie ridicat la 8 000 EUR, iar în cazul Franței pragul pentru diviziunile Guadeloupe, Martinique și La Réunion să fie stabilit la 15 000 EUR.
(5)
În anexa la Regulamentul (UE) nr. 1291/2009, în cazul Irlandei numărul total de exploatații cu evidență contabilă proprie a fost stabilit la 1 300. Acest număr nu a fost modificat din 1982, în pofida reducerii numărului de exploatații din Irlanda și a creșterii dimensiunii medii a exploatațiilor. Prin urmare, un eșantion mai mic decât cel actual ar trebui să atingă un nivel satisfăcător de reprezentativitate.
(6)
În cazul Franței, trebuie să se țină cont de adăugarea noilor diviziuni Guadeloupe, Martinique și La Réunion, iar numărul de exploatații cu evidență contabilă proprie din fiecare diviziune din Franța trebuie ajustat la niveluri care să asigure o reprezentativitate satisfăcătoare a eșantionului.
(7)
În cazul Ungariei, trebuie să se țină cont de reducerea numărului de diviziuni.
(8)
Prin urmare, Regulamentul (UE) nr. 1291/2009 trebuie modificat în consecință.
(9)
Măsurile prevăzute de prezentul regulament sunt conforme cu avizul Comitetului comunitar pentru rețeaua de date contabile agricole,
ADOPTĂ PREZENTUL REGULAMENT:
Articolul 1
Regulamentul (UE) nr. 1291/2009 se modifică după cum urmează:
1.
Articolul 2 se modifică după cum urmează:
(a)
liniuța referitoare la Irlanda se înlocuiește cu următorul text:
„-
Irlanda: 8 000 EUR”;
(b)
liniuța referitoare la Franța se înlocuiește cu următorul text:
„-
Franța (cu excepția diviziunilor Guadeloupe, Martinique și La Réunion): 25 000 EUR
-
Franța (numai diviziunile Guadeloupe, Martinique și La Réunion): 15 000 EUR”.
2.
Anexa se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Regulamentul se aplică începând cu exercițiul contabil 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 august 2011.

Labels: 18
19
6